Klasa e mesme në Afrikë, burim i mundshëm stabiliteti politik
Analistët thonë se rritja e shtresës së mesme u bën trysni politikanëve që të jenë më të përgjegjshëm
Klasa e mesme ka qenë në ballë të kërkesave për ndryshime politike në Tunizi dhe Egjipt. Tani, rritja e klasës së mesme përtej jugut të Saharës paraqet sfida për qeveritë atje, si dhe një burim të mundshëm të stabilitetit politik. Turbullirat politike në Afrikën e Veriut po shkaktohen pjesërisht nga rritja e klasës së mesme, e cila dëshiron rol më të madh në mënyrën e drejtimit të vendeve. Ky është një mesazh që po dëgjohet në fushatat politike përtej jugut të Saharës. Ish-kreu i agjencisë kundër korrupsionit, Nuhu Ribadu, po kandidon për president të Nigerisë. Ai thotë se në kryengritjet në Egjipt, Tunizi dhe Algjeri po paraqitet një brez i ri që nuk pranon shtypjen ekonomike. Në mbarë botën, klasa e mesme apo shtresa e konsumit konsiderohet se përfshin familjet me shpenzimet e përditshme mes 10 dhe 100 dollarë për person. Këto para në përgjithësi janë burim i stabilitetit politik meqë investohen në rritjen e vazhdueshme të ekonomisë së vendit. Mirëpo, stabiliteti varet nga niveli i lirive ekonomike. Rejmond Gilpin është drejtor i Qendrës së Novacioneve për Ekonomitë e Qëndrueshme pranë Institutit Amerikan të Paqes. Zoti Gilpin thotë se Egjipti është shumë ndryshe nga rasti i Ganës, ku një shtresë e mesme e fortë po i kërkon qeverisë të investojë përfitimet e reja në infrastrukturë. Në Marok, shtimi i vazhdueshëm i të ardhurave për frymë ka shtuar klasën e mesme nga 40 për qind në më shumë se 50 për qind të popullsisë gjatë dhjetë vjetëve të fundit. Ministri i Ekonomisë Nizar Baraka thotë se mundësitë ekonomike janë po aq të rëndësishme sa edhe pasuria. Gjatë 20 vjetëve të ardhshëm, Banka Botërore vlerëson se 43 milionë afrikanë të nën Saharës do të bëjnë pjesë në klasën e mesme, kryesisht në ekonomitë në rritje, si Afrika e Jugut, Zambia, Nigeria, Kenia dhe Gana. Zoti Gilpin thotë se një elektorat më i arsimuar dhe më i pasur në përgjithësi është më i vështirë për t’u manipuluar politikisht dhe më vigjilent në lidhje me financat publike. Kjo ushtron trysni mbi politikanët që të jenë më të përgjegjshëm. Veprimtari shoqëror Taufik Abdallah Ben thotë se rritja e klasës së mesme, si një forcë për ndryshime politike në Afrikë, është një paralajmërim për të gjithë udhëheqësit e regjimeve shtypëse.